CELEX: 62020TN0403
Language: el
Date: 2020-06-19 00:00:00
Title: Υπόθεση T-403/20: Προσφυγή της 19ης Ιουνίου 2020 — Wuxi Suntech Power κατά Επιτροπής

24.8.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 279/50
            
         
      Προσφυγή της 19ης Ιουνίου 2020 — Wuxi Suntech Power κατά Επιτροπής
      (Υπόθεση T-403/20)
      (2020/C 279/64)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Wuxi Suntech Power Co. Ltd (Wuxi, Κίνα) (εκπρόσωποι: Y. Melin και B. Vigneron, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει τον εκτελεστικό κανονισμό (ΕΕ) 2020/444 της Επιτροπής, της 25ης Μαρτίου 2020, για την ακύρωση τιμολογίων που εκδόθηκαν από την εταιρεία Wuxi Suntech Power Co. Ltd κατά παραβίαση της ανάληψης υποχρέωσης που καταργήθηκε με τον εκτελεστικό κανονισμό (ΕΕ) 2017/1570·
               
            
                  —
               
               
                  να καταδικάσει την Επιτροπή, καθώς και κάθε παρεμβαίνοντα στον οποίο ενδέχεται να επιτραπεί να παρέμβει υπέρ αυτής, στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής η προσφεύγουσα προβάλλει τρεις λόγους ακυρώσεως.
      
                  1.
               
               
                  Με τον πρώτο λόγο ακυρώσεως προβάλλεται ότι η Επιτροπή υπέπεσε σε πρόδηλη πλάνη εκτιμήσεως των πραγματικών περιστατικών και παρέβη το άρθρο 8 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης, και το άρθρο 13 του κανονισμού (ΕΕ) 2016/1037 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης, ιδίως δε την παράγραφο 9 του άρθρου αυτού, επειδή έκρινε ότι η προσφεύγουσα παρέβη τους όρους της ανάληψης υποχρέωσης που είχε συμφωνήσει η Επιτροπή και το CCCME το οποίο ενεργούσε για λογαριασμό, μεταξύ άλλων, και της προσφεύγουσας. Η προσφεύγουσα υποστηρίζει ότι ενήργησε σύμφωνα με την ανάληψη υποχρέωσης δεδομένου ότι δήλωνε τα τιμολόγια που αντιστοιχούσαν στις μεταπωλήσεις οι οποίες διενεργούνταν από τις Suntech Europe France, Suntech Power Italy Co., Srl και Suntech Power Deutschland GmbH στον πρώτο ανεξάρτητο πελάτη στην Ένωση έως ότου να παύσει να συνδέεται με τις εταιρίες αυτές. Εκθέτει ότι ενήργησε επίσης σύμφωνα με την ανάληψη υποχρέωσης, κοινοποιώντας εγκαίρως στην Επιτροπή την αλλαγή στη μετοχική της σύνθεση, κατόπιν αναδιάρθρωσης στο πλαίσιο της οποίας έπαυσε να είναι συνδεδεμένη με τις προαναφερθείσες εταιρίες.
               
            
                  2.
               
               
                  Με τον δεύτερο λόγο ακυρώσεως προβάλλεται ότι, ακόμη και αν υποτεθεί ότι η προσφεύγουσα παραβίασε τους όρους της ανάληψης υποχρεώσεων, quod non, η Επιτροπή ενήργησε παρανόμως κηρύσσοντας άκυρα τα σχετικά τιμολόγια και εισπράττοντας δασμούς για αυτά, επειδή οι ρυθμίσεις στις οποίες στηρίχθηκε προς τούτο είτε έχουν παύσει να ισχύουν είτε έχουν καταργηθεί. Υποστηρίζεται ότι αυτό συμβαίνει επειδή η ισχύς των εκτελεστικών κανονισμών (ΕΕ) 1238/2013 και 1239/2013 έληξε στις 7 Δεκεμβρίου 2015. Ομοίως, η ισχύς των εκτελεστικών κανονισμών (ΕΕ) 2017/367 και 2017/366 έληξε στις 3 Σεπτεμβρίου 2018.
               
            
                  3.
               
               
                  Με τον τρίτο λόγο ακυρώσεως προβάλλεται ένσταση ελλείψεως νομιμότητας του άρθρου 3, παράγραφος 2, του εκτελεστικού κανονισμού (ΕΕ) 1238/2013 του Συμβουλίου, της 2ας Δεκεμβρίου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (π.χ. κυψελών), καταγωγής ή προέλευσης Λαϊκής Δημοκρατίας της Κίνας, του άρθρου 2, παράγραφος 2, του εκτελεστικού κανονισμού (ΕΕ) 2017/367 της Επιτροπής, της 1ης Μαρτίου 2017, για την επιβολή οριστικού δασμού αντιντάμπινγκ στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας, ύστερα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου, και για την περάτωση της μερικής ενδιάμεσης επανεξέτασης σύμφωνα με το άρθρο 11 παράγραφος 3 του κανονισμού (ΕΕ) 2016/1036, του άρθρου 2, παράγραφος 2, του εκτελεστικού κανονισμού (ΕΕ) 1239/2013 του Συμβουλίου, της 2ης Δεκεμβρίου 2013, για την επιβολή οριστικού αντισταθμιστικού δασμού σχετικά με τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (π.χ. κυψέλες) καταγωγής ή προέλευσης Λαϊκής Δημοκρατίας της Κίνας, και του άρθρου 2, παράγραφος 2, του εκτελεστικού κανονισμού (ΕΕ) 2017/366 της Επιτροπής, της 1ης Μαρτίου 2017, για την επιβολή οριστικών αντισταθμιστικών δασμών στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας, ύστερα από επανεξέταση ενόψει της λήξης ισχύος των μέτρων σύμφωνα με το άρθρο 18 παράγραφος 2 του κανονισμού (ΕΕ) 2016/1037 του Ευρωπαϊκού Κοινοβουλίου και του Συμβουλίου, και για την περάτωση της μερικής ενδιάμεσης επανεξέτασης σύμφωνα με το άρθρο 19 παράγραφος 3 του κανονισμού (ΕΕ) 2016/1037, που απονέμουν στην Επιτροπή την εξουσία να κηρύσσει άκυρα τιμολόγια ανάληψης υποχρέωσης και να απευθύνει εντολή στις τελωνειακές αρχές να εισπράξουν δασμούς επί εισαγωγών που έχουν πραγματοποιηθεί στο παρελθόν και που έχουν τεθεί σε ελεύθερη κυκλοφορία.